2016ko martxoaren 14an egindako bilkuran, Nafarroako Parlamentuko Eledunen Batzarrak ondoko adierazpena onetsi zuen:

“Nafarroako Parlamentuak:

1. Europako erakundeei eta Europar Batasuneko estatuetako gobernuei inplikazio handiagoa eskatzen die gerra bereziki bortitz eta odoltsuen ondorioz lekualdatutako pertsonentzako laguntzari dagokionez.

2. Zehazki eskatzen du desblokea daitezen pertsona errefuxiatuen etorrera eta haiek Europa osoan egokiro banatzea ahalbidetuko duten prozedurak.

3. Espainiako Gobernuari exijitzen dio abian jar ditzan beharrezkoak diren baliabide ekonomikoak eta egokiak diren administrazio-prozedurak, ahalbidetze aldera autonomia erkidegoek parte hartzea pertsona horiek artatzeko Europar Batasunaren eta Estatuaren baliabide ekonomikoen banaketan, egoera honi modu integralean aurre egiteko neurri egokiak modu bateratuan aplikatzearren. 

4. Berresten du prest dagoela hel litezkeen pertsona errefuxiatuen harreran eta gizarteratzean laguntzeko, eta uste du ezinbestekoa dela ezartzea banaketa geografikoko irizpide objektibo, homogeneo eta adostu batzuk, birkokatze aldera bai Europako lurraldera zuzenean heltzen diren pertsonak, bai ukitutako lurraldeetako eta herrialde mugakideetako errefuxiatu-eremuetako kokaguneetatik iristen direnak.

5. Immigrazioaren Konferentzia Sektorialaren deialdia urgentziaz egin dadin exijitzen du, autonomia erkidegoek auzi honi modu bateratuan hel diezaioten.

6. Diputatuen Kongresuko lehendakaria premiatzen du Legebiltzarrean proposa dezan azpibatzorde bat eratzea asilo- eta aterpe-politiken eredu berri bat eztabaidatzeko, aurrean dauzkagun erronka berriei aurre egiteko; horretarako, politika horien zehaztapena eta garapena helburu, autonomia erkidegoak bertan sartuko dira.

Izan ere, guztion helburua da pertsona jazarrientzako egiazko asilo- eta aterpe-toki bat eraikitzea, beste demokrazia sendo batzuetan bezala”.

